Feesseisoen-padsterftes neem skerp toe‘n Ongelukstoneel op die R59 tussen Vereeniging en Sasolburg gedurende die Desember-feesseisoen. Foto: ER24 Die getal mense wat in die afgelope feesseisoen op die land se paaie gesterf het, het skerp toegeneem vergeleke met die vorige jaar. Altesaam 1 612 mense het tydens die 2018/’19-feestydperk in padongelukke gesterf, vergeleke met 1 527 sterftes tydens die 2017/’18-feesseisoen. Blade Nzimande, minister van vervoer, het Woensdag dié skokstatistiek tydens ŉ mediakonferensie bekendgemaak. Volgens die departement se feesseisoenstatistiek het 1 286 ongelukke in die tydperk op die land se paaie plaasgevind. Altesaam 8 507 motoriste is ook oor die tydperk in hegtenis geneem, waarvan 2 223 op aanklag van dronkbestuur vasgetrek is. Altesaam 775 motoriste is in hegtenis geneem omdat hulle die spoedgrens aansienlik oorskry het. Voetgangersterftes toon ŉ effense afname sedert die vorige feesseisoen – 35% vanjaar teenoor 37% in die vorige jaar. Volgens Nzimande is slegs in Gauteng en Noordwes minder padsterftes aangeteken as in die vorige jaar. Die dodetal op die paaie van die res van die provinsies het oral gestyg. Die meeste mense het op paaie in KwaZulu-Natal gesterf (328 sterftes in 267 ongelukke), gevolg deur die Oos-Kaap (238 sterftes in 195 ongelukke). Die minister sê verskeie faktore het tot die slagting op die land se paaie bygedra, insluitend alkohol- en dwelmgebruik, nalatige bestuur, onpadwaardige voertuie, korrupsie, versuim om sitplekgordels te dra en motoriste wie se aandag afgetrek word. Nzimande sê in talle ongelukke wat voorgekom het weens onpadwaardige voertuie en voertuie wat oorlaai was, was buitelanders agter die stuur. “Die departement sal voortgaan om die probleem van dronkbestuur uit te roei. Dit sluit in die klassifisering van dronkbestuur as ŉ skedule 5-oortreding in die Strafproseswet,” sê hy.